Yhdysvaltalainen järjestö kampanjoi kerätäkseen lahjoituksina 400 000 dollaria, jolla se aikoo ostaa kilon ekstaasia.

MAPS (Multidisciplinary Association for Psychedelic Studies) tarvitsee ainetta jatkaakseen lääketieteellisiä tutkimuksia, joissa selvitetään ekstaasin ja psykoterapian yhdistelmän tehoa traumaperäisen stressihäiriön hoidossa. Suomen Kuvalehti kertoi helmikuussa 2016 yhdysvaltalaisesta sotaveteraanista, joka parani ahdistuneisuushäiriöstä ekstaasin avulla.

Bilehuumeena tunnettu ekstaasi, tarkemmin sanoen MDMA (3,4-metyleenidioksimetamfetamiini), ei ole lääkekäytössä missään päin maailmaa. Se on määritelty laittomaksi huumausaineeksi, jolla ei katsota olevan lääkinnällistä käyttöä.

Asiaan voi kuitenkin tulla muutos vuonna 2021, mikäli MAPS saa kerättyä rahat ja suoritettua tutkimukset. MAPSin tavoite on, että MDMA:n ja psykoterapian yhdistelmästä tulee tuolloin traumaperäisen stressihäiriön laillinen hoitomuoto Yhdysvalloissa.

MAPS on voittoa tavoittelematon järjestö, joka tutkii psykedeelisten huumeiden lääkinnällisiä mahdollisuuksia. Vaikka se tutkii laittomia aineita, on sen toiminta täysin laillista.

Laillisuudella on hintansa, kirjaimellisesti. Tutkimuksissa yleisimmin käytettävä kerta-annos MDMA:ta on 125 milligrammaa, ja laillisesti hankittuna sen hinta on 50 dollaria. Tämä tekee grammahinnaksi peräti 400 dollaria.

Se on huikean paljon enemmän kuin mitä MDMA maksaa laittomilla markkinoilla. Yhdysvalloissa kadulta ostetun MDMA:n grammahinnan arvioidaan olevan keskimäärin 60–70 dollaria.

Laillisen MDMA:n hinnasta noin puolet menee valmistuskuluihin. Loput menevät muun muassa erilaisten lupien hankkimiseen ja koko prosessin pikkutarkkaan dokumentointiin.

Näin varmistetaan MDMA:n puhtaus ja se, ettei ainetta päädy vääriin käsiin.

Uusia lääkeaineita tutkitaan kolmessa vaiheessa ennen kuin ne voivat saada myyntiluvan. MAPS on suorittanut ensimmäisen ja toisen vaiheen tutkimukset, ja sillä on jäljellä vielä 900 grammaa MDMA:ta.

Aine on kuitenkin valmistettu niinkin kauan aikaa sitten kuin vuonna 1985, eikä se siksi kelpaa kolmannen vaiheen tutkimuksiin.

Kolmannessa vaiheessa käytettävän lääkeaineen matka tehtaalta tutkimuksiin tulee olla niin tarkoin dokumentoitu, ettei vanha MDMA täytä kriteereitä, vaikka se täysin puhdasta onkin.

MAPSilla on sekä Yhdysvaltain huumepoliisin että Yhdysvaltain elintarvike- ja lääkeviraston lupa toiminnalleen. Se aikoo tilata kilon MDMA:ta kemianyhtiö Shasunilta, jolla myös on Yhdysvaltain huumepoliisin lupa.

MAPS saa rahoituksensa yksityisiltä lahjoittajilta. Kerätäkseen 400 000 dollaria se on käynnistänyt kampanjan, jolla pyrkii aktivoimaan tukijoitaan.

Global Psychedelic Dinners -kampanjan ideana on, että MAPSin tukijat kaikkialla maailmassa kutsuisivat ystäviään ja asiasta kiinnostuneita kokoontumaan syömisen merkeissä ja keskustelemaan psykedeeleistä. Näin tieto MAPSin työstä leviäisi ja tavoittaisi ihmisiä, joilla mahdollisesti olisi halua ja kykyä lahjoittaa järjestölle rahaa.

Kampanjan nettisivuilla voi julkisesti ilmoittautua tapaamisen järjestäjäksi, jolloin muut samalla alueella asuvat tietävät mihin ja milloin pitää tulla. Julkisia tapaamisia on järjestetty enimmäkseen Yhdysvalloissa, mutta myös Kanadassa, Meksikossa, Uudessa-Seelannissa ja eri puolilla Eurooppaa. Suomea lähin tapaaminen on järjestetty Tukholmassa.

Keräys jatkuu koko loppuvuoden. Viimeistään silloin 400 000 dollaria tulisi olla kasassa.

Kampanjalla MAPS myös juhlii 30-vuotista olemassaoloaan. Järjestö perustettiin vuonna 1986, samana vuonna jolloin YK määritteli MDMA:n laittomaksi huumausaineeksi.